Ecovidrio i l'Ajuntament de Llíria impulsen una dotació especial de nous contenidors de vidre al municipi
31 de març de 2017

Ecovidrio, l'entitat sense ànim de lucre encarregada de la gestió dels residus d'envasos de vidre a Espanya, en col•laboració amb l'Ajuntament de Llíria, ha posat en marxa una dotació especial de contenidors de vidre en nous punts del municipi. D'esta manera, es busca impulsar el reciclatge d'este material a la localitat.

Estos depòsits estaran distribuïts en un total de 12 punts estratègics de replega d'estos residus, alguns dels quals comptaran amb un sistema especial adaptat per a l'hostaleria.

Esta acció es troba emmarcada en el Pla Estratègic 'Horizonte 2020' d'Ecovidrio, amb el que es busca complir amb l'ambiciós objectiu de superar l'exigència del Paquet d'Economia Circular de la Comissió Europea, que consistix a reciclar el 75% dels envasos de vidre el 2025.

Dades de reciclatge de vidre

De la mateixa manera, el regidor de Medi Ambient, Francesc Fombuena, ha donat a conéixer les últimes dades disponibles de 2016, en les que es reflectix que el municipi “va reciclar un total de 318 tones d'envasos de vidre. Això suposa que cada habitant va reciclar una mitjana de 14 kg de vidre”.

Pel que fa a la quantitat de contenidors repartits pel terme municipal, amb els nous depòsits, els llirians disposen d'un total de 146 contenidors instal•lats, per la qual cosa hi ha un contenidor per cada 170 habitants.

Beneficis per al medi ambient

Ecovidrio garantix que el 100% del vidre que es recupera en els contenidors és reciclat per a fabricar nous envasos i aconseguir múltiples beneficis per al medi ambient i la societat.

Amb un gest tan senzill com el de separar les botelles, botelletes i pots usats, per a depositar-los després en els contenidors, es reduïx el consum d'energia, s'estalvien matèries primeres i es disminuïxen els abocadors i la contaminació de l'aire.

Els contenidors verds de vidre situats als carrers servixen per arreplegar únicament els envasos d'este material. Hi ha altres com la ceràmica o un altre tipus de vidre (plats, gots, finestres, etc.), que al tindre una composició diferent de la del vidre dels envasos, han de ser depositats a l'ecoparc.